**Kiállítás nyílt a XXXII. Országos Faragópályázat alkotásaiból**

**Ma délután nyílt meg a XXXII. Országos Faragópályázat alkotásaiból megrendezett kiállítás a Magyar Népi Iparművészeti Múzeumban id. Kapoli Antal Kossuth-díjas fafaragó, a Népművészet mestere emlékére.**

A faragók legrangosabb országos megmérettetése, az Országos Faragópályázat 1957 óta kerül megrendezésre. A pályázatot eredetileg a pásztorművészet hagyományát követő faragók számára írták ki, melyet néhai id. Kapoli Antal Kossuth-díjas pásztor fafaragó, a Népművészet Mestere neve fémjelez. Id. Kapoli Antal a pásztor faragást művészi színvonalra emelte. Alkotásaival kiemelkedett saját közegéből és egy olyan egyedi stílust hozott létre, amit azóta is sokan követnek, és amihez a mai fafaragók is, mintegy ősforráshoz nyúlnak vissza. Öröksége egy, a somogyi pásztorfaragásból kiinduló, abból egyéni stílusban kibontakozó művészeti irány lett. Az emlékére meghirdetett pályázaton hosszú éveken át az ő művészetének szellemében készült a pályaművek jelentős része.

*Idén egészen egyedi anyag gyűlt össze, az utóbbi Kapoli pályázatok leggazdagabb anyaga, ami az alkotók és a tárgyak számában is megmutatkozik. Nyomon követhető a hagyományos Kapoli vonal, ami az ő stílusénak továbbélése, de ugyanakkor a hagyományokból táplálkozó, új stílusú tárgyak is születtek. A kiállításon a díjazottak mellett minden olyan pályamunka látható, amit a zsűri míves termék, illetve mesterremek minősítéssel értékelt*. – mondta el Csákányi Zoltán a kiállítás kurátora, a Hagyományok Háza munkatársa.

A három évente megrendezésre kerülő pályázatra 2019-ben kiemelkedően sok, 207 alkotás érkezett 56 alkotótól. A szigorú szakmai zsűrizés után a tárgyak nagy része, 141 darab műremek és mestermunka vált méltóvá arra, hogy a kiállításba kerülhessen. Az elfogadott tárgyak között találunk a Kapoli hagyományokat követő pásztormunkákat, áttört és domború faragású bútorokat, naiv szobrokat, fejfákat és hangszereket is. Különleges, régen látott tárgytípus, egy gondosan elkészített kálváriás türelemüveg is színesíti a kiállítást. Örvendetes, hogy a faragás minden ága jelen van, így a csont és szarumunkák, gondosan választott alapanyagból készült fafaragások, finom spanyolozások, látványos fémberakások.

A 2019. évi pályázatban az id. Kapoli Antal vándordíjat **Nesó Sándor**, a Népművészet Mestere egyedi stílusú, igényesen megmunkált mívesen díszített szaru tárgy együtteséért kapta. Első helyezésben **Kovács Zoltán**, a Népművészet Mestere és **Sasvári János**, Népi Iparművész részesült. Kovács Zoltán, szaru- és csontfaragó művész precízen kivitelezett, több tájegységet is magas színvonalon bemutató, napjainkban is jól használható szarutárgyaival, Sasvári János fafaragó áttört díszítésű míves palóc bútoraival érdemelte ki az elismerést.

Megosztott második díjjal jutalmazták **Kálmán Gyula** a fa természetes formáját követő juhászkampóit, **Mónus Béla** jellegzetes formavilágú szobrait és **Nagy Sándor** díszített fejfáit. Harmadik helyezésben **Dóra Áron**, a Népművészet Ifjú Mestere, **Fehér Vilmos Lajos** és **Pálfi Sándor**, Népi Iparművész részesültek. A Folktrend különdíjat idén **Horváth Béla**, a Népművészet Mestere kapta, gyönyörűen kivitelezett ízléses csontmunkával díszített kisbútoraiért.

A pályázat szervezője és a kiállítás kurátora: Csákányi Zoltán

A kiállítás kivitelezője: Ament Éva, Csákányi Zoltán és Pintér Piroska

*A kiállítás 2019. augusztus 9-ig keddtől szombatig 10 és 18 ór5a között látogatható.*

Kapcsolat: Adonyi Adrienn, 06/30 4875131 – adonyi.adrienn@hagyomanyokhaza.hu